I link alle concordanze si evidenziano comunque al passaggio
Ûnn-a votta creddeivo – oh! che bezûgo –
che solo Zane o fesse i marionetti....
se dà, – tûtto dipende da-i speggetti
che ûn costo de viovetta o pagge ûn brûgo.
Allöa, vivendo se pêu dî a taston,
quelle creddeìvo e vee teste de legno:
bräo merlo! bon pe dâ drîto in to segno!
gh'ëa in mi, se vedde, a stofa do coggion.
Sciorbivo tûtto, allöa comme vangelo,
chêu aværto e braççe larghe, ad êuggi streiti;
e sensa sghêuâ due dîe ciù in sciù di teiti,
posso vantame d'aveì fæto cielo.
*
* *
Chi fasso ûnn-a parentesi, – e d'asbrîo
torno ûn momento a quelli tempi cäi,
quande pappà, mammà, lalle, messiai,
mamme, serve, figgiêu, allevæ e da nîo,
tûtti! – s'andava a zêuggia grassa, a-o teatro
de Vigne: – Zane lì o fava mävegge,
e o fava "per stûpô drizzâ re çegge:"
a-o mondo comme lê trovæne ûn atro!
Che bordello!.... che fô!.... fêua o lùminäio!
sbraggiavan da-o pollâ: – quattro violin
davan drento in ta Bella Giggogin….
paste, bïra, gazêu.... tìæ sciù o scipäio!....
Oh! me sovvegne o sbarco de Marsalla,
e quello mäveggioso Krotokron:
s'aççendeìva platea, palchi, loggion....
bello vedde i pettêu fa: scialla! scialla! –
Chi sa e pêu dî cöse passava in quelle
belle testinn-e bionde tûtte riççi,
nîo de baxi, de frasche e de capriççi?....
Fæto l'é che nisciûn stava in ta pelle.
Frexetti e röbettin de tûtti i coî,
dosso bordosso i grendi co-i piccin,
a rinfûza co-e rêuze i giäsemin....
o paeìva o teatro ûn gran masso de scioî,
o mëgio ancor, ûn pessettin de çê
vegnûo zù comme.... comme dî no sô,
degno d'ûn ode de Victor Hugo
che in ta penna o gh'aveiva de l'amê.
*
* *
Ma, cangiando speggetti, ho visto mëgio,
ciù ciæo, ciù netto, ho visto ciù lontan:
ah! poveo Zane, t'han guagno de man?
oppûre, dinni, atro ti no eì che ûn spëgio?
Per cöse, dove vaddo e dove ammîo,
dappertûtto, mi trêuvo bûrattin:
cöro in conseggio? o conseggio o n'é pin:
a Romma, in Parlamento? greminîo.
Tûtt'assemme no pä; – san fâlo ben;
çerto bezêugna ammiâghe pe-o sottî
pe trovâ quello benedetto fî....
ma o gh'é stævene, o gh'é... miæghe ûn pö e moen.
Mëgio a-o caso do peì tornâ, Martin;
a stâ chì no l'é miga ûnn-a demöa....
chi sa che ûn aççidente da quarch'öa
o spasse via baracca e bûrattin?....
ita_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn unk unk lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn fur_Latn gla_Latn lij_Latn lij_Latn vec_Latn lij_Latn lij_Latn lij_Latn fur_Latn lij_Latn lij_Latn lij_Latn ltz_Latn lij_Latn unk unk lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn